**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 31.08.2018, ora 08.00 – 01.09.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 01.09.2018, ora 07.00**

**RÂURI**

**Debitele au fost în scădere uşoară** pe râurile din bazinele hidrografice: Vișeu, Iza, Crișul Alb, Arieș, Jiu, Suceava, Moldova, Bistrița, Putna, Rm. Sărat, Buzău, pe râul Prut și pe cursul inferior al Mureșului și relativ staționare pe celelalte râuri.

Creșteri izolate de debite ca urmare a precipitațiilor căzute în interval s-au produs în zonele de deal și munte din sud-vestul țării.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în în general, staționare**, exceptând râurile din bazinele hidrografice: Suceava, Moldova, Bistrița, pe râul Prut și pe cursul inferior al Mureșului, unde vor fi în scădere.

În zonele de deal și munte din nordul, vestul și sud-vestul țării sunt posibile creșteri izolate de debite ca urmare a precipitațiilor prognozate.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 31.08 – 01.09.2018 a fost în creștere, având valoarea de 2500 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în creștere pe sectorul Gruia – Corabia, relativ staționare pe sectorul Tr. Măgurele – Oltenița și în scădere pe sectorul Călărași – Tulcea.

**Debitul la intrarea în ţară (secţiunea Baziaş) va fi în creștere (2700 m3/s).**

În aval de Porţile de Fier debitele vor fi în creștere pe sectorul Gruia – Giurgiu, relativ staționare pe sectorul Oltenița – Călărași și în scădere pe sectorul Cernavodă – Tulcea.

**2.** **Situaţia meteorologică în intervalul 31.08.2018, ora 09.00 –01.09.2018, ora 06.00**

**ÎN ŢARĂ**

Vremea a fost caldă în toată țara, căduroasă chiar în regiunile sudice și sud-estice, iar izolat în Delta Dunării și în sudul Banatului și al Olteniei, precum și în Muntenia, indicele temperatura-umezeală (ITU) a atins pragul critic de 80 de unități. Cerul a fost mai mult senin, cu unele înnorări după-amiaza în zona de munte și în regiunile vestice, dar numai izolat în Banat, nordul Olteniei și în Carpații Meridionali au fost averse și descărcări electrice. Vântul a suflat slab și moderat. Temperaturile maxime s-au încadrat între 26 grade la Huedin și Joseni și 35 de grade la Calafat și Bechet, iar la ora 06.00 se înregistrau 9 grade la Întorsura Buzăului și Miercurea Ciuc și 26 de grade la Moldova Nouă și Constanța-Dig. Dimineața și noaptea, izolat în depresiuni s-a format ceață.

***Observaţie:*** *de ieri dimineața au fost în vigoare 5 atenționări cod galben pentru fenomene meteorlogice periculoase imediate, precum urmează: 4 emise de SRPV Timișoara, și 1 emisă de SRPV Sibiu.*

**LA BUCUREŞTI**

Vremea a fost, în continuare, călduroasă, iar temperatura aerului a fost de 32 de grade la Băneasa și Afumați și 33 de grade la Filaret. Cerul a fost mai mult senin, iar vântul a suflat slab până la moderat. La ora 06.00 se înregistrau 14 grade la Băneasa, 16 grade la Afumați și 18 grade la Filaret.

**3. Prognoza meteorologică în intervalul 01.09.2018, ora 09.00 – 02.09.2018, ora 09.00**

**ÎN ŢARĂ**

Vremea călduroasă va persista în cea mai mare parte a țării, temperaturile și disconfortul fiind în creștere, în special în sudul și în vestul teritoriului. Astfel, maximele termice se vor încadra între 27 și 36 de grade, iar indicele temperatură-umezeală (ITU) va atinge pragul critic de 80 de unități local în Câmpia Română, Câmpia de Vest, Lunca Dunării și Dobrogea. Cerul va fi variabil, cu înnorări, averse, descărcări electrice și intensificări de scurtă durată ale vântului local în zonele montane, în vest și nord-vest și pe arii restrânse în centrul teritoriului. Izolat vor fi condiții de grindină. Temporar, vântul va prezenta unele intensificări în sud-estul țării. Temperaturile minime vor fi cuprinse între 8 grade în depresiunile Carpaților Orientali și 24 de grade pe litoral.

**LA BUCUREŞTI**

Vremea va fi călduroasă, cu o maximă termică de 33...34 de grade și disconfort ridicat, indicele temperatură-umezeală urmând să atingă pragul critic de 80 de unități. Cerul va fi variabil, iar vântul va sufla slab și moderat. Temperatura minimă va fi de 20 de grade, mai scăzută în zona preorășenească.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Jiu** revine cu informaţii referitoare la incidentul din data de 12.08.2018, în urma căruia un tren de transport marfă a deraiat pe magistrala Bucureşti - Craiova, în zona podului de cale ferată din localitatea Cârcea, judeţul Dolj (vagoane deraiate din care s-a scurs biodiesel), menţionându-se următoarele:

- A.B.A. Jiu a continuat pe tot parcursul zilei de 30.08.2018 monitorizarea şi acţiunea de pompare a apei curate, din groapa săpată, impermeabilizată cu geotextil, la punctul de la Preajba şi dirijarea acesteia în aval;

- s-a continuat acţiunea de neutralizare a biodieselului acumulat în lac, amonte de baraj, cu perlit şi spumă activă;

- G.F.R. S.A., prin firma de construcţii, a continuat pe tot parcursul zilei de 30.08.2018, lucrările de amenajare, sub podul de cale ferată de la Cârcea, a platformei necesară amplasării macaralei de 600 tone, în vederea îndepărtării vagoanelor căzute.

A.B.A. Jiu va continua monitorizarea zonei până la finalizarea intervenţiilor.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 30.08.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Garda Forestieră Râmnicu Vâlcea** informează despre producerea unui incendiu de litieră, în data de 29.08.2018, ora 14.40, pe raza O.S. Dăbuleni, localitatea Dăbuleni, judeţul Dolj, fiind afectată o suprafață de 0,04 ha, în fond forestier proprietate publică de stat. Cauza izbucnirii incendiului a fost focul propagat din terenurile agricole învecinate. Incendiul a fost stins în aceeaşi zi, la ora 17.00.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 30.08.2018-31.08.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE